ส่วนที่ 1

ข้อมูลสรุป

ปี 2551 เศรษฐกิจและการเงินของโลกได้รับผลกระทบอย่างมีนัย
จากราคาน้ำมันที่ปรับตัวสูงขึ้นเป็นประวัติการณ์ ประกอบกับวิกฤตซับไพร์มในสหรัฐอเมริกา
โดยนอกจากปัจจัยดังกล่าว
ประเทศไทยยังได้รับผลกระทบจากความไม่แน่นอนทางการเมืองในประเทศ
ส่งผลให้ความเชื่อมั่นของผู้บริโภคและนักลงทุนลดลงอย่างมาก ในช่วงไตรมาสสุดท้ายของปี
อัตราการขยายตัวทางเศรษฐกิจติดลบร้อยละ 4.3
ขณะที่ดัชนีราคาหุ้นตลาดหลักทรัพย์แห่งประเทศไทย ณ สิ้นปีอยู่ที่ระดับ 449.96 จุด ลดลงร้อยละ
47.6 จากสิ้นปี 2550 และเงินทุนไหลออกสุทธิกว่า 1 แสน 6 หมื่นล้านบาท

ท่ามกลางภาวะเศรษฐกิจที่ท้าทาย กลุ่มทิสโก้ยังคงรักษาระดับผลประกอบการที่แข็งแกร่งในปี 2551
โดยบริษัทและบริษัทย่อยมีกำไรสุทธิ 1,714 ล้านบาท หรือคิดเป็น 2.11 บาทต่อหุ้น เพิ่มขึ้นร้อยละ
3.8 จากปีก่อนหน้า ธุรกิจของกลุ่มทิสโก้ขยายตัวอย่างโดดเด่นในช่วงครึ่งแรกของปี 2551
และยังยืนหยัดต้านทานแรงกดดันต่างๆได้อย่างดี
แม้สถานการณ์แวดล้อมจะไม่เอื้ออำนวยในช่วงครึ่งหลังของปี

ในปี 2551 ธุรกิจหลักของกลุ่มทิสโก้ส่วนใหญ่ยังคงเติบโตในอัตราที่น่าพอใจ
ด้านธุรกิจธนาคารพาณิชย์ เงินให้สินเชื่อโดยรวมมีการขยายตัวถึงร้อยละ 19.3
จากการเติบโตอย่างต่อเนื่องของสินเชื่อธุรกิจเช่าซื้อ สินเชื่อธุรกิจ
และสินเชื่อธุรกิจขนาดกลางและขนาดย่อม
แม้ว่าความต้องการสินเชื่อในตลาดจะเริ่มลดลงตามการชะลอตัวของภาวะเศรษฐกิจ
ขณะที่รายได้ดอกเบี้ยและเงินปันผลสุทธิเพิ่มขึ้นประมาณร้อยละ 20
เป็นผลมาจากการบริหารต้นทุนและการรักษาระดับอัตราผลตอบแทนของเงินให้สินเชื่อที่มีประสิทธิภาพ
ด้านรายได้ค่าธรรมเนียมขยายตัวถึงร้อยละ 41
อันเป็นผลจากความสำเร็จของธุรกิจตัวแทนขายประกันของธนาคารทิสโก้

ธุรกิจหลักทรัพย์เป็นธุรกิจที่ได้รับผลกระทบโดยตรงจากวิกฤติเศรษฐกิจในช่วงครึ่งหลังของปี 2551
รายได้ค่าธรรมเนียมนายหน้าซื้อขายหลักทรัพย์ลดลงประมาณร้อยละ 17
ตามการลดลงของมูลค่าการซื้อขายหลักทรัพย์ในตลาดหลักทรัพย์
ขณะที่รายได้ค่าธรรมเนียมจากธุรกิจหลักทรัพย์จัดการกองทุนเติบโตในอัตราที่ชะลอตัวเท่ากับร้อยละ
2.9 เทียบกับอุตสาหกรรมโดยรวมที่ปรับตัวลดลงร้อยละ 13 ตามภาวะตลาดทุนทั่วโลก อย่างไร
ก็ตาม ธุรกิจวานิชธนกิจขยายตัวอย่างต่อเนื่อง โดยในปี 2551
มีรายได้ค่าธรรมเนียมเพิ่มขึ้นถึงร้อยละ 81 จากปีก่อน
อันเป็นผลจากการปรับกลยุทธ์การดำเนินธุรกิจ

ธุรกรรมการค้าหลักทรัพย์เพื่อบัญชีของกลุ่มทิสโก้ในปีที่ผ่านมา
ได้รับผลกระทบจากวิกฤติเศรษฐกิจมากที่สุด โดยมียอดขาดทุนสุทธิจากการลงทุน 223 ล้านบาท
อย่างไรก็ตาม กลุ่มทิสโก้ยังคงมีผลการดำเนินงานที่มั่นคงทั้งจากรายได้ของธุรกิจหลัก
ผลกำไรและการขยายตัวทางธุรกิจอย่างต่อเนื่อง ขณะที่คุณภาพของสินเชื่อยังอยู่ในระดับที่ดี
โดยสัดส่วนหนี้สินที่ไม่ก่อให้เกิดรายได้ลดลงอยู่ที่ร้อยละ 2.9 จากร้อยละ 4.3 ณ สิ้นปีก่อนหน้า
นอกจากนี้ ฐานะเงินกองทุนของกลุ่มทิสโก้ยังคงแข็งแกร่ง
ด้วยอัตราส่วนเงินกองทุนต่อสินทรัพย์เสี่ยงภายใต้เกณฑ์ Basel II สูงถึงร้อยละ 11.7 ทั้งนี้
หากนับรวมหุ้นกู้ด้อยสิทธิจำนวน 2,000 ล้านบาท ซึ่งออกและเสนอขายในไตรมาสที่ 1 ของปี 2552
อัตราส่วนเงินกองทุนต่อสินทรัพย์เสี่ยงของ กลุ่มทิสโก้จะเท่ากับหรือมากกว่าร้อยละ 13

ปี 2551 กลุ่มทิสโก้ประสบความสำเร็จในการปรับโครงสร้างการถือหุ้นเป็นรูปแบบบริษัทโฮลดิ้ง
โดยตั้งแต่เดือนมกราคม 2552 กลุ่มทิสโก้มี “บริษัท ทิสโก้ไฟแนนเชียลกรุ๊ป จำกัด (มหาชน)”
เป็นบริษัทใหญ่ของกลุ่ม ขณะที่ธนาคารทิสโก้ จำกัด (มหาชน) (“ธนาคารทิสโก้”)
ซึ่งเป็นบริษัทใหญ่เดิมของกลุ่มได้ปรับสถานะเป็นหนึ่งในบริษัทย่อย
การแลกเปลี่ยนหุ้นซึ่งจัดขึ้นช่วงเดือนธันวาคม 2551 ถึงเดือนมกราคม 2552
ประสบผลสำเร็จอย่างมาก โดยผู้ถือหุ้นของธนาคารทิสโก้ทำการแลกเปลี่ยนหลักทรัพย์ในอัตราร้อยละ
99.51 ของจำนวนหุ้นที่ออกและชำระแล้วทั้งหมด
แสดงให้เห็นถึงความเข้าใจที่แท้จริงของผู้ถือหุ้นถึงประโยชน์ของการปรับโครงสร้างในครั้งนี้
ในโอกาสนี้
กลุ่มทิสโก้ขอแสดงความขอบคุณผู้ถือหุ้นที่ให้การสนับสนุนการปรับโครงสร้างการถือหุ้นของกลุ่มเป็นอย่างดีมาโดยตลอด

ภายใต้โครงสร้างการถือหุ้นใหม่
บริษัทในฐานะบริษัทใหญ่ของกลุ่มทิสโก้จะทำหน้าที่กำกับดูแลกิจการของกลุ่ม กำหนดกลยุทธ์ทางธุรกิจ
การควบคุมและบริหารความเสี่ยง การบริหารจัดการด้านการเงิน การบัญชี
และบุคลากรของบริษัทในกลุ่มทั้งหมด ซึ่งประกอบด้วย ธนาคารทิสโก้ จำกัด (มหาชน)
บริษัทหลักทรัพย์ทิสโก้ จำกัด และบริษัทหลักทรัพย์จัดการกองทุนทิสโก้ จำกัด เป็นต้น
ซึ่งบริษัทในเครือจะดำเนินงานเหมือนหน่วยกลยุทธ์ธุรกิจ
โดยให้บริการทางการเงินแก่ลูกค้าในหลากหลายอุตสาหกรรม ทั้งนี้
โครงสร้างใหม่ก่อให้เกิดความยืดหยุ่นในการดำเนินธุรกิจของบริษัทในกลุ่ม
รวมไปถึงประสิทธิภาพในการบริหารองค์กร การจัดการทรัพยากร
และการกำกับดูแลกิจการที่ดีของกลุ่ม

ในช่วงปลายปีที่ผ่านมา บริษัท ทิสโก้ โตเกียว ลีสซิ่ง จำกัด
ได้เข้ามาเป็นบริษัทในกลุ่มทิสโก้เพิ่มเติมอีกบริษัทหนึ่ง โดยบริษัท ทิสโก้ โตเกียว ลีสซิ่ง จำกัด
เป็นการร่วมทุนระหว่างกลุ่มทิสโก้กับ บริษัท โตเกียว ลีสซิ่ง จำกัด
ผู้ประกอบธุรกิจเช่าซื้อชั้นนำของประเทศญี่ปุ่น โดยบริษัทถือหุ้นในสัดส่วนร้อยละ 49 ทั้งนี้ บริษัท
ทิสโก้ โตเกียว ลีสซิ่ง
ดำเนินธุรกิจหลักในการให้บริการเช่าซื้อเครื่องจักรและอุปกรณ์แก่ลูกค้านิติบุคคลญี่ปุ่น

นอกจากนี้ กลุ่มทิสโก้ยังประสบความสำเร็จในการเข้าซื้อกิจการ บริษัท ไพรมัส ลีสซิ่ง จำกัด
ผู้ดำเนินธุรกิจให้สินเชื่อเช่าซื้อรถยนต์ในเครือฟอร์ด มาสด้า และวอลโว่ ซึ่งมีสินทรัพย์ประมาณ 7
พันล้านบาท
การซื้อกิจการในครั้งนี้เป็นความสำเร็จอีกขั้นหนึ่งในการขยายธุรกิจของกลุ่มแม้ในภาวะเศรษฐกิจที่ชะลอตัวในปี
2552 ส่งผลให้กลุ่มทิสโก้เป็นบริษัทคู่ค้าที่ให้บริการสินเชื่อเพื่อผู้แทนจำหน่ายรถยนต์
และสินเชื่อเช่าซื้อเพื่อลูกค้าของรถยนต์ ฟอร์ดเพียงรายเดียวในประเทศไทย

ในปี 2551 ที่ผ่านมา
กลุ่มทิสโก้ได้รับรางวัลแห่งความสำเร็จมากมายที่สะท้อนให้เห็นถึงการดำเนินงานที่มีประสิทธิภาพ
ธนาคารทิสโก้ได้รับรางวัล “การรายงานการปฏิบัติตามหลักการกำกับดูแลกิจการที่ดี”
จากตลาดหลักทรัพย์แห่งประเทศไทย ในงาน SET AWARDS 2008
ซึ่งจัดขึ้นเพื่อยกย่องบริษัทจดทะเบียน บริษัทหลักทรัพย์ และบริษัทหลักทรัพย์จัดการกองทุน
ที่มีความโดดเด่นด้านต่างๆ ธนาคารทิสโก้ยังได้รับรางวัล
“บริษัทที่มีการบริหารจัดการยอดเยี่ยมของประเทศไทย” ประเภทบริษัทจดทะเบียนขนาดกลาง
จากนิตยสาร Finance Asia
ซึ่งเป็นผลจากการสำรวจความคิดเห็นของนักลงทุนและนักวิเคราะห์ทั่วภูมิภาคเอเชียต่อบริษัทจดทะเบียนในประเทศต่างๆ
นอกจากนี้ ธนาคารทิสโก้ยังได้รับรางวัล “ผู้ค้าหุ้นกู้ภาคเอกชนยอดเยี่ยม” จากนิตยสาร The
Asset ต่อเนื่องเป็นปีที่ 3 ซึ่งเป็นการสำรวจความคิดเห็นของนักลงทุนสถาบันกว่า 300
สถาบันในตลาดสำคัญ 9 แห่งทั่วภูมิภาคเอเชีย ต่อบริการของผู้ค้าตราสารหนี้ในภูมิภาค

กลุ่มทิสโก้ยึดมั่นในการแสดงความรับผิดชอบต่อสังคมอย่างต่อเนื่อง โดยในปี 2551
มูลนิธิทิสโก้มอบทุน 5,532 ทุนแก่นักเรียนที่ขาดแคลนทุนทรัพย์ในสถาบันการศึกษากว่า 700 แห่ง
และบริจาค คอมพิวเตอร์ หนังสือ เครื่องเขียน อุปกรณ์การศึกษา และเครื่องแบบนักเรียน
แก่โรงเรียนที่ขาดแคลนทั่วประเทศ ซึ่งกว่าร้อยละ 60 ของทุนการศึกษาเป็นทุนระยะยาว
ซึ่งสนับสนุนผู้ได้รับทุนจนกระทั่งสำเร็จการศึกษา

แม้ว่าเศรษฐกิจของไทยจะขยายตัวอย่างต่อเนื่องด้วยอัตราการเติบโตทางเศรษฐกิจเฉลี่ยร้อยละ
5.5 ต่อปีมาตลอดทศวรรษที่ผ่านมา ภาวะเศรษฐกิจของประเทศในปี 2552
คงจะได้รับผลกระทบทางลบอย่างหลีกเลี่ยงไม่ได้จากวิกฤติการเงินของโลกในปัจจุบัน และแม้ว่าในปี
2552 นี้ ผลผลิตมวลรวมประชาชาติมีแนวโน้มที่จะติดลบ
แต่กลุ่มทิสโก้จะยังคงยึดมั่นในกลยุทธ์การเติบโตอย่างรอบคอบระมัดระวังและมุ่งเน้นคุณภาพของสินเชื่อ
รวมถึงการบริหารความเสี่ยง การจัดการเงินกองทุน และต้นทุนอย่างมีประสิทธิภาพ
เพื่อฝ่าฟันวิกฤติเศรษฐกิจในปัจจุบันอย่างมั่นคง

สุดท้ายนี้
คณะกรรมการบริษัทขอขอบคุณลูกค้าและผู้ถือหุ้นทุกท่านที่ให้การสนับสนุนกลุ่มทิสโก้ด้วยดีมาโดยตลอด
และขอขอบคุณผู้บริหารและพนักงานทุกคนในความเสียสละ วิริยะ อุตสาหะ
ในการร่วมมือกันปฏิบัติหน้าที่อย่างเต็มความสามารถมาตลอดปี ใ